En terwyl ek dit doen is daar altyd die vreeslike twyfel. Hou mense van my? Is ek goed genoeg? Wat dink hulle van my?
Die rede hoekom ons aanvaarding soek, die rede hoekom dit altyd voel asof ons nie inpas nie, is nie omdat ons ‘n vriendegroep en ‘n paar Nike-tekkies kort nie. Jy gaan nooit, maak nie saak hoe lank jy probeer nie, die aanvaarding en troos wat jy wil hê by ‘n mens kry nie. Nie by jou vriende nie, nie by jou meisie of kêrel nie, nie by jou ma of jou pa nie.
Buite Jesus, is ons vir altyd in ‘n plek vasgevang waar ons enigste troos in lewe in sterwe dít is wat ons deur gehoorsaamheid aan groepsdruk kan verdien. Dit is ‘n verskriklike plek om te wees.
Jy sien, die probleem met mense is dat jy nooit regtig kan weet wat hulle van jou dink nie. Jy kan nooit met sekerheid sê of iemand regtig van jou hou, of jou regtig aanvaar nie.
As jy in Jesus glo, dan weet jy wat God van jou dink. Jy hoef nooit weer te wonder of jy aanvaarbaar is nie. Jy weet, deur die kosbare bloed van Jesus Christus, is jy ‘n geliefde kind van die Almagtige God. Selfs al sondig jy, dan weet jy dat die Here jou tugtig omdat Hy jou liefhet.